CELEX: 32017R2207
Language: el
Date: 2017-11-29 00:00:00
Title: Eκτελεστικός κανονισμός (ΕΕ) 2017/2207 της Επιτροπής, της 29ης Νοεμβρίου 2017, για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας

30.11.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 314/31
            
         EΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/2207 ΤΗΣ ΕΠΙΤΡΟΠΉΣ
   της 29ης Νοεμβρίου 2017
   για την τροποποίηση του εκτελεστικού κανονισμού (ΕΕ) αριθ. 412/2013 του Συμβουλίου, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1036 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Ένωσης (1) («ο βασικός κανονισμός»).
   Έχοντας υπόψη τον εκτελεστικό κανονισμό (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (2), και ιδίως το άρθρο 3,
   Εκτιμώντας τα ακόλουθα:
   A.   ΠΡΟΗΓΟΥΜΕΝΗ ΔΙΑΔΙΚΑΣΙΑ
   
   
               (1)
            
            
               Στις 13 Μαΐου 2013, με τον εκτελεστικό κανονισμό (ΕΕ) αριθ. 412/2013 («ο αρχικός κανονισμός»), το Συμβούλιο επέβαλε οριστικό δασμό αντιντάμπινγκ στις εισαγωγές στην Ένωση επιτραπέζιων σκευών από κεραμευτική ύλη («επιτραπέζια σκεύη») καταγωγής Λαϊκής Δημοκρατίας της Κίνας («ΛΔΚ»).
            
         
               (2)
            
            
               Στην αρχική έρευνα αναγγέλθηκε μεγάλος αριθμός παραγωγών-εξαγωγέων από τη ΛΔΚ. Ως εκ τούτου, η Επιτροπή επέλεξε δείγμα κινέζων παραγωγών-εξαγωγέων για να συμμετάσχουν στην έρευνα.
            
         
               (3)
            
            
               Το Συμβούλιο επέβαλε ατομικούς δασμολογικούς συντελεστές στις εισαγωγές επιτραπέζιων σκευών που κυμαίνονταν από 13,1 % έως 23,4 % για τις εταιρείες του δείγματος και σταθμισμένο μέσο δασμό ύψους 17,9 % για τις άλλες συνεργαζόμενες εταιρείες που δεν συμπεριλήφθηκαν στο δείγμα. Επιπλέον, επιβλήθηκε δασμολογικός συντελεστής ύψους 36,1 % στις εισαγωγές επιτραπέζιων σκευών από όλες τις άλλες κινεζικές εταιρείες.
            
         
               (4)
            
            
               Στο άρθρο 3 του εκτελεστικού κανονισμού (ΕΕ) αριθ. 412/2013 ορίζεται ότι εάν οποιοσδήποτε νέος παραγωγός-εξαγωγέας επιτραπέζιων σκευών στη ΛΔΚ προσκομίζει στην Επιτροπή επαρκή στοιχεία από τα οποία προκύπτει ότι:
               
                           1)
                        
                        
                           δεν εξήγαγε στην Ένωση επιτραπέζια σκεύη από κεραμευτική ύλη κατά την περίοδο έρευνας από την 1η Ιανουαρίου 2011 έως τις 31 Δεκεμβρίου 2011 («περίοδος έρευνας»)·
                        
                     
                           2)
                        
                        
                           δεν είναι συνδεδεμένος με κανέναν από τους εξαγωγείς ή παραγωγούς στη ΛΔΚ στους οποίους έχουν επιβληθεί τα μέτρα αντιντάμπινγκ του εν λόγω κανονισμού, και
                        
                     
                           3)
                        
                        
                           πράγματι έχει εξαγάγει το υπό εξέταση προϊόν στην Ένωση μετά την περίοδο έρευνας στην οποία βασίζονται τα μέτρα ή έχει αμετάκλητη συμβατική υποχρέωση να εξαγάγει σημαντική ποσότητα στην Ένωση·
                        
                     τότε το άρθρο 1 παράγραφος 2 του εν λόγω κανονισμού μπορεί να τροποποιηθεί με τη χορήγηση στον νέο παραγωγό-εξαγωγέα του δασμολογικού συντελεστή που εφαρμόζεται στις συνεργασθείσες εταιρείες που δεν περιελήφθησαν στο δείγμα, δηλαδή του σταθμισμένου μέσου δασμολογικού συντελεστή ύψους 17,9 %.
            
         Β.   ΑΙΤΗΣΕΙΣ ΓΙΑ ΜΕΤΑΧΕΙΡΙΣΗ ΝΕΟΥ ΠΑΡΑΓΩΓΟΥ-ΕΞΑΓΩΓΕΑ
   
   
               (5)
            
            
               Τέσσερις εταιρείες αναγγέλθηκαν μετά τη δημοσίευση του εκτελεστικού κανονισμού (ΕΕ) αριθ. 412/2013 ισχυριζόμενες ότι πληρούν και τα τρία κριτήρια που αναφέρονται στην αιτιολογική σκέψη 5 παραπάνω, παρέχοντας αποδεικτικά στοιχεία.
            
         
               (6)
            
            
               Και οι τέσσερις εταιρείες ήταν κατασκευαστές και εξαγωγείς του υπό εξέταση προϊόντος.
            
         
               (7)
            
            
               Τρεις από αυτές υπήρχαν ήδη κατά τη διάρκεια της αρχικής έρευνας, αλλά ισχυρίστηκαν ότι δεν εξήγαγαν το υπό εξέταση προϊόν στην Ένωση κατά την περίοδο εκείνη.
            
         
               (8)
            
            
               Η τέταρτη εταιρεία ισχυρίστηκε ότι δεν υφίστατο κατά τη διάρκεια της αρχικής έρευνας και, ως εκ τούτου, δεν θα μπορούσε να έχει πραγματοποιήσει εξαγωγές κατά τη διάρκεια της περιόδου έρευνας.
            
         
               (9)
            
            
               Η Επιτροπή εξέτασε τα αποδεικτικά στοιχεία που υπέβαλαν οι τέσσερις εταιρείες και έκρινε ότι πληρούν τα τρία κριτήρια ώστε να θεωρούνται νέοι παραγωγοί-εξαγωγείς. Συνεπώς, οι επωνυμίες τους θα πρέπει να προστεθούν στον κατάλογο των συνεργασθεισών εταιρειών που δεν συμπεριλήφθηκαν στο δείγμα στο παράρτημα I του εκτελεστικού κανονισμού (ΕΕ) αριθ. 412/2013.
            
         
               (10)
            
            
               Η Επιτροπή ενημέρωσε τις τέσσερις εταιρείες και τον κλάδο παραγωγής της Ένωσης σχετικά με αυτά τα πορίσματα και τους δόθηκε η ευκαιρία να διατυπώσουν τις παρατηρήσεις τους. Δεν υποβλήθηκαν παρατηρήσεις.
            
         
               (11)
            
            
               Ο παρών κανονισμός είναι σύμφωνος με τη γνώμη της επιτροπής που έχει συσταθεί δυνάμει του άρθρου 15 παράγραφος 1 του βασικού κανονισμού,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ακόλουθες εταιρείες προστίθενται στον κατάλογο των παραγωγών-εξαγωγέων από τη Λαϊκή Δημοκρατία της Κίνας που περιέχεται στο παράρτημα Ι του εκτελεστικού κανονισμού (ΕΕ) αριθ. 412/2013:
   
               Εταιρεία
            
            
               Συμπληρωματικός κωδικός TARIC
            
         
               Fujian Dehua Huamao Ceramics Co., Ltd
            
            
               C303 
            
         
               Fujian Dehua Jiawei Ceramics Co., Ltd
            
            
               C304 
            
         
               Fujian Dehua New Qili Arts Co., Ltd
            
            
               C305 
            
         
               Quanzhou Dehua Hengfeng Ceramics Co., Ltd
            
            
               C306 
            
         Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 29 Νοεμβρίου 2017.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 176 της 30.6.2016, σ. 21.
   
      (2)  Εκτελεστικός κανονισμός (ΕΕ) αριθ. 412/2013 του Συμβουλίου, της 13ης Μαΐου 2013, για την επιβολή οριστικού δασμού αντιντάμπινγκ και για την οριστική είσπραξη του προσωρινού δασμού που επιβλήθηκε στις εισαγωγές επιτραπέζιων σκευών από κεραμευτική ύλη καταγωγής Λαϊκής Δημοκρατίας της Κίνας (ΕΕ L 131, 15.5.2013, σ. 1), όπως τροποποιήθηκε τελευταία με τον εκτελεστικό κανονισμό (ΕΕ) αριθ. 803/2014 της Επιτροπής, της 24ης Ιουλίου 2014, για την προσθήκη τεσσάρων εταιρειών στον κατάλογο των παραγωγών από τη Λαϊκή Δημοκρατία της Κίνας που απαριθμούνται στο παράρτημα Ι του κανονισμού (ΕΕ) αριθ. 412/2013 (ΕΕ L 219 της 25.7.2014, σ. 33).